লাল মাকড়সা নীহারিকা

লাল মাকড়সা নীহারিকা বা রেড স্পাইডার নেবুলা (এনজিসি ৬৫৩৭ নামেও পরিচিত) হলো একটি গ্রহীয় নীহারিকা, যা আকাশগঙ্গা ছায়াপথের কেন্দ্রের নিকটে ধনু তারকামন্ডলের উত্তর-পশ্চিম অংশে অবস্থিত। এটি ১৫ জুলাই ১৮৮২ সালে এডওয়ার্ড চার্লস পিকারিং আবিষ্কার করেন।

নীহারিকাটির একটি সুস্পষ্ট দ্বি-লোব (two lobed) আকৃতি রয়েছে, যা সম্ভবত  সঙ্গী নক্ষত্র বা চৌম্বক ক্ষেত্রের কারণে সৃষ্ট। এর লোব বা খাঁজগুলো এস-আকৃতির সিমিট্রী প্রদর্শন করে—অর্থাৎ বিপরীত দিকের লোব দুটি দেখতে প্রায় একই রকম। ধারণা করা হয়, এটি কেন্দ্রীয় শ্বেত বামন নক্ষত্রের একটি সঙ্গী নক্ষত্রের উপস্থিতির ফলে হয়েছে। তবে লোব কাঠামো গুলোর গ্যাসীয় প্রাচীরগুলো মোটেও মসৃণ নয়; বরং সেগুলো জটিলভাবে ঢেউখেলানো।

কেন্দ্রীর শ্বেত বামন নক্ষত্রটি, যা মূল নক্ষত্রের সংকুচিত ঘন কোর, শক্তিশালী ও উত্তপ্ত  (১০,০০০ কেলভিন তাপমাত্রার) সৌর বায়ু উৎপন্ন করে যা প্রতি সেকেন্ডে ৩০০ কিলোমিটার বেগে প্রবাহিত হয়। এই প্রবাহ প্রায় ১০০ বিলিয়ন কিলোমিটার উচ্চতার তরঙ্গ সৃষ্টি করেছে। এই তরঙ্গগুলো সুপারসনিক আঘাত (শক) থেকে উৎপন্ন হয়, যখন দ্রুত সম্প্রসারিত লোবগুলোর সামনে স্থানীয় গ্যাস সংকুচিত ও উত্তপ্ত হয়। আঘাতে ধরা পড়া পরমাণুগুলো দৃশ্যমান আলো  বিকিরণ করে। এই প্রবল বাতাসই নীহারিকাটিকে এর অনন্য “মাকড়সা-সদৃশ” আকৃতি দেয় এবং এর সম্প্রসারণেও অবদান রাখে।

লাল মাকড়সা নীহারিকার কেন্দ্রে অবস্থিত নক্ষত্রটি একটি ধূলিকণার খোল দ্বারা আবৃত, যার ফলে এর সুনির্দিষ্ট বৈশিষ্ট্য নির্ধারণ করা কঠিন। এর পৃষ্ঠের তাপমাত্রা সম্ভবত ১,৫০,০০০–২,৫০,০০০ কেলভিন, যদিও ৩,৪০,০০০ কেলভিন এমনকি ৫,০০,০০০ কেলভিন হ‌ওয়ার সম্ভাবনা উড়িয়ে দেয়া হয়নি—যা একে পরিচিত সবচেয়ে উত্তপ্ত শ্বেত বামন নক্ষত্রগুলোর একটি করে তোলে। হাবল ও JWST NIRCam পর্যবেক্ষণে কেন্দ্রীয় নক্ষত্রটির চারপাশে প্রায় ১০০০ কেলভিন তাপমাত্রার উত্তপ্ত নাক্ষত্রিক ধূলিকণা শনাক্ত করা হয়েছে। গবেষকদের মতে, পূর্বসূরি নক্ষত্র ও তার নিকটবর্তী সঙ্গীর পারস্পরিক ক্রিয়াই NGC 6537-এর অনেক বৈশিষ্ট্যের জন্য দায়ী। কেন্দ্রীয় যুগলটি সম্ভবত একটি সার্কামবাইনারি ডিস্ক দ্বারা পরিবেষ্টিত। এক্স-রে তে শনাক্ত না হওয়ায় ধারণা করা হয় সঙ্গী নক্ষত্রটির ভর সূর্যের ভরের চেয়ে কম।

লাল মাকড়সা নীহারিকা ধনু নক্ষত্রমণ্ডলের কাছাকাছি অবস্থিত। এর দূরত্ব বিভিন্নভাবে নির্ধারণ করা হয়েছে—প্রায় ১,৯০০ আলোকবর্ষ অথবা সম্ভবত আরও সঠিকভাবে ৩,০০০ থেকে ৮,০০০ আলোকবর্ষ।

এক দল গবেষক হাবল, ALMA, চন্দ্র এবং জেমস ওয়েব স্পেস টেলিস্কোপ (JWST) ব্যবহার করে এই নীহারিকাটি গবেষণা করেছেন। দেখা গেছে, নীহারিকার কেন্দ্রটি প্রায় ৫ আর্কসেকেন্ড (০.০৪ পারসেক) ব্যাসার্ধের একটি অত্যন্ত এসিমিট্রীক  বলয় বা অনিয়মিত সর্পিল কাঠামোর সঙ্গে সামঞ্জস্যপূর্ণ। কেন্দ্রটির চারপাশে একটি বিষুবীয় আণবিক টরাস (ডোনাটের ন্যায় জ্যামিতিক আকার) রয়েছে, যার ডি-প্রজেক্টেড ব্যাসার্ধ প্রায় ০.১৩ পারসেক এবং ঝোঁক ৩৮°। টরাসটির বহির্গমন বেগ ১৩ কিমি/সেকেন্ড এবং আনুমানিক বয়স প্রায় ১০,০০০ বছর। আণবিক হাইড্রোজেন ইমেজিংয়ে দেখা গেছে, মেরু লোবগুলোর সম্পূর্ণ বিস্তার প্রায় ১০০ আর্কসেকেন্ড (ডি-প্রজেক্টেড প্রায় ০.৯ পারসেক), যা বদ্ধ (closed ) বাবল-সদৃশ কাঠামো। এই লোবগুলোর বহির্গমন বেগ প্রায় ৩০০ কিমি/সেকেন্ড এবং  বয়স (dynamical age) প্রায় ৩,৭০০ বছর। লোবগুলো লোহা [Fe II] ইমেজিংয়ে S-আকৃতি প্রদর্শন করে, যা এনজিসি ৬৫৩৭-তেও দেখা যায়।  এটি সম্ভবত একটি সক্রিয়, কলিমেটেড (collimated) সৌর বায়ু এবং ধীর-গতির পদার্থের সংঘর্ষ থেকে সৃষ্ট দ্রুত-গতির শক তরঙ্গের চিহ্ন বহন করে যা মরু-লোবের সীমানা তৈরি করে।

 গ্যালারি 

 আরো দেখুন 
 এসএন ১৯৮৭এ
 এনজিসি বস্তুর তালিকা (৬০০১–৭০০০)
 কোয়েজার
 অতিভারী কৃষ্ণগহ্বর

 তথ্যসূত্র 

 বহিঃসংযোগ 


 Red Spider Nebula at ESA/Hubble
 White dwarf sends ripples through Red Spider Nebula at Space.com



বিষয়শ্রেণী:গ্রহ নীহারিকা
বিষয়শ্রেণী:এনজিসি বস্তু